Predkladacia správa

	 Materiál Správa o činnosti Antidopingového výboru Slovenskej republiky a schválenie Dodatkového protokolu Dohovoru proti dopingu Rady Európy sa predkladá na základe Plánu práce vlády SR na rok 2003.

	Správa o činnosti Antidopingového výboru Slovenskej republiky má za cieľ zhodnotiť činnosť tejto organizácie od jej vzniku v roku 1992. Zároveň je to východisková informácia pre prípravu transformácie Antidopingového výboru SR na organizáciu iného typu v ďalšom období, s doporučením väčšej zodpovednosti štátnych orgánov v tejto oblasti.

            Členské štáty Rady Európy prijali 16. novembra 1989 Dohovor proti dopingu. Slovenská republika pristúpila k podpísaniu  Dohovoru 6. mája 1993 s účinnosťou od 1. júla 1993.    Z ustanovení Dohovoru vyplýva, že jeho hlavným cieľom je zosúladenie právnych predpisov v boji proti dopingu v rôznych krajinách.

Slovenská republika bola vyzvaná dňa 12. septembra 2002 generálnym sekretárom Rady Európy, aby podpísala Dodatkový protokol Dohovoru proti dopingu Rady Európy.
	
             Prijatie Dodatkového protokolu Dohovoru proti dopingu Rady Európy vytvára nové podmienky pre ešte výraznejšie spojenie všetkých participujúcich zložiek v kampani boja proti dopingu. Jeho zmyslom je, aby samotné vlády jednotlivých krajín vytvárali všetky nevyhnutné podmienky pre kontrolu a postih dopingu v športe a umožňovali vykonávať túto činnosť Svetovej antidopingovej agentúre (WADA) v súlade s platnou legislatívou tej ktorej krajiny.

	Materiál nemá finančný, ekonomický, environmentálny vplyv ani vplyv na zamestnanosť a z toho dôvodu táto doložka nebola vyhotovená. Ide o finančné prostriedky, ktoré sú pre oblasť športu zabezpečené z výťažkov lotérií a iných podobných hier v rozpočte kapitoly Ministerstva školstva SR na rok 2003.